Dit beteken nie dat mense nie moet kinders kry nie! Die fokus moet egter nie totaal verskuif word van jou eggenoot na jou kinders nie. Wanneer daar klein kindertjies in die huis is, is dit moeilik om tyd vir jou man te maak. Daar is soveel wat jou kindertjies nodig het.
Kinders moet weet dat hulle ouers nie net vir húlle liefhet nie, maar mekaar ook. Hulle gevoel van sekuriteit neem toe wanneer hulle hul ouers se liefde vir mekaar waarneem. Wanneer daar egter nie sulke liefde te bespeur is nie, of die gesinsbande begin verbrokkel, sal die kinders nie veilig voel nie.
Dit word nie betwyfel dat alle verhoudings opoffering verg nie. Deur egter jou verhouding met jou man en tyd vir jouself op te offer vir jou kinders, dra die verkeerde boodskap oor. Dit sê vir jou kinders dat hulle die reg het tot alles wat hulle wil hê, en dat die huwelik ʼn plek is waar jy jouself en jou persoonlike behoeftes moet opoffer sodat jy jou kinders kan grootmaak. Jy moet dus seker maak dat jou kinders waarneem dat jy jouself, jou huwelik, en hulle welstand as prioriteite beskou.